# Betty Friedan

Betty Friedan, nascuda Betty Naomi Goldstein (Peoria, Illinois, 1921-Washington DC, 2006), fou una escriptora americana, coneguda per ser l'autora de Mística de la feminitat, obra de referència del moviment feminista i una destacada activista en la lluita per la igualtat de gèneres.

## Primers anys

Nascuda en una família d'origen jueu, va viure a Nova York i posteriorment es va traslladar a Santa Monica (Califòrnia). Va graduar-se summa cum laude al Smith College, el 1942. Va cursar estudis de psicologia a la Universitat de Califòrnia, Berkeley, i va treballar com a redactora per a Federated Press (1943-1946) i per a EU News (1946-1952), ambdós relacionats amb el món sindical. A Nova York, va conèixer Carl Friedan, productor i executiu d'una agència de publicitat, amb qui es va casar el 1947. El matrimoni va tenir tres fills i el 1969 es van divorciar.

## Mística de la feminitat

La mística de la feminitat és una obra clau de la segona onada del feminisme (1960-1990) amb què Betty Friedan va guanyar el premi Pulitzer el 1964. Es considera un dels llibres més influents del segle xx, i va ser traduït al català per Jordi Solé i Tura l'any 1975.

## Activista

El 1966 va fundar la National Organization for Women (NOW), una organització on es van integrar diversos col·lectius feministes. El 1969, va fundar el National Association for the Repeal of Abortion Laws, més tard conegut com a Naral Pro-Choice America. També va participar en la creació del National Women Political Caucus (NWPC), el 1971. La seva tasca va ser criticada per les seves reticències a donar suport a les reivindicacions de les minories ètniques i de les lesbianes, que no va incloure en el moviment feminista fins al 1978.

## Darrers treballs

Betty Friedan va col·laborar amb nombrosos articles en diversos mitjans de comunicació. El 1981, va escriure The second stage, obra en la qual defensa una col·laboració més gran entre homes i dones, cosa que li va comportar crítiques per part de sectors feministes. Altres llibres destacats d'aquesta autora són: The fountain of age i Life so far. Va morir, a Washington DC, el 4 de febrer de 2006, dia en què complia 85 anys.
Algunes de les seves obres van ser censurades a l'estat espanyol durant el franquisme.

## Bibliografia

* The Feminine Mystique (1963).
* It Changed My Life: Writings on the Women's Movement (1976).
* The Second Stage (2000).
* The Fountain of Age (1993).
* Beyond Gender (1997).
* Life So Far (2000).

## Referències

* 1 2 Guerra, María José. 20 pensadoras del siglo XX. Oviedo: Nobel, 2006, p. 171-189.
* ↑ Vi-An Nguyen «The Department of Labor Chose 100+ Books that Shaped Work in America». Parade [Consulta: 13 gener 2019].
* ↑ Friedan, Betty. La mística de la feminitat. Traducció de Jordi Solé-Tura; (2 vol.). Barcelona: Edic. 62, 1975. ISBN 9788429711196.
* ↑ «Betty Friedan». Jewish Women: A Comprehensive Historical Encyclopedia. Jewish Women's Archive, 01-03-2009. [Consulta: 20 octubre 2015].
* ↑ Godayol, Pilar. Tres escritoras censuradas: Simone de Beauvoir, Betty Friedan y Mary McCarthy (en castellà). Granada: Comares, 2017. ISBN 978-84-9045-489-3.

## Enllaços externs

* Web de tribut a Betty Friedan a la Universitat de Bradley Arxivat 2018-12-29 a Wayback Machine..
* Obituari al New York Times, 5 de febrer de 2006.